**Pressenotat**

*fra Coop Norge Handel AS*

*Oppdatert pr 10. mars 2010*

Nytt Østlandslager for Coop

**Coop Norge Handel AS har kjøpt tomt på 200 mål for bygging av nytt lager på Gardermoen i Ullensaker kommune. Lageret skal på sikt erstatte dagens lager på Grorud i Oslo og supplere fremtidig nasjonal logistikkstruktur. Nærmere 400 arbeidsplasser vil være knyttet til det nye lageret som etter planen skal tas i bruk tidligst i 2014.**

Kjøpet er gjort for å sikre økt kapasitet i Coops lageranlegg totalt og spesielt på Østlandet. Det nye lageret vil bidra til at større deler av vareleveransene til butikk kan leveres over egne anlegg. I tillegg vil det bedre konkurransekraften i Coops butikker over hele landet gjennom de nye, kostnadseffektive logistikkløsningene som nå blir mulige.

Valget har falt på Bergmoen ved Gardermoen i Ullensaker kommune fordi det samlet sett er den beste løsningen for Coop. Tomten gir også mulighet for fremtidig utvikling.

Reguleringsarbeidet vil starte umiddelbart og Coop forventer at dette vil være klart ved årsskiftet. Østlandslageret vil være optimalt plassert ut i fra trafikale og miljømessige hensyn.

Prosjektet er behandlet i Coops styrende organer. Årsmøtet i Coop Norge SA vil endelig behandle saken senere i år.

**Fakta nytt Østlandslager for Coop:**

* Opptil 400 direkte arbeidsplasser på lager
  + I tillegg kommer indirekte arbeidsplasser lokalt
  + 120 millioner kroner i direkte kjøp av varer og tjenester hvorav en god del vil bli i nærområdet
* Miljøvennlig lager
  + De beste energiløsningene med høy grad av varmegjenvinning
  + Rasjonell logistikk er miljøvennlig
* Beregnet investering totalt i størrelse 1,4 milliarder kroner
* 200 mål tomt
* 50 000 m2 i første byggetrinn
* 25 m i snitthøyde gir 1,25 millioner m3 lager
* 80 000 m2 ferdig utbygd
* Lageret vil håndtere varer innen alle segment:
  + tørr, kjøl, frys, F&G og noe faghandel
* Både regional og sentrallagerfunksjon
* 7000 paller ut pr dag
* 300 000 kolli plukkes pr dag
* I 2012 vil vi ha maks 175 lastebiler til sammen inn/ut pr dag
* I 2020 vil det være fortsatt være mindre enn 300 lastebiler totalt som kommer til/fra lageret pr dag.

**Fakta om Coop Norge Handel AS**

Coop Norge Handel sitt formål er å ivareta samvirkelagenes behov for konkurransedyktige kjede- og formatkonsept innen dagligvarer og faghandel. Ansvarsområde til Coop Norge Handel AS er å ivareta hele verdikjeden fra produksjon, innkjøp og vareforsyning til butikk fram til kjededrift, konseptutvikling med markeds- og medlemskommunikasjon.

Selskapet skal organisere og drifte effektiv innkjøps- og logistikkvirksomhet og forsyne samvirkelagene med gode og hensiktsmessige varer og tjenester til konkurransedyktig pris og kvalitet. All virksomhet utføres gjennom et bredt samarbeid med samvirkelagene sentralt og lokalt. Coop Norge Handel AS driver industriproduksjon gjennom datterselskapet Coop Norge Industri AS med Coop Norge Kaffe AS, Gomanbakeriene AS og AS Røra Fabrikker. Coop Norge Handel-konsernet hadde i 2009 en omsetning på 27,7 mrd kroner og har ansatt totalt 1.842 årsverk.

**Fakta om Coop:**

* Coop er den eneste detaljhandelsvirksomheten som eies av forbrukerne.
* Coop har en markedsandel på 24 prosent og omsatte i 2009 for cirka 36,2 milliarder kroner.
* Coop har i dag over 1,2 million medlemmer, det utgjør cirka halvparten av de norske husholdningene.
* Hvert medlem har én eierandel i sitt lokale samvirkelag, får sin del av overskuddet, og kan bruke sin stemme til å påvirke Coops virksomhet.
* Coop består av 130 samvirkelag med rundt 1.200 butikker til sammen inkludert kafévirksomheter, bensinstasjoner, konfeksjonsforretninger med videre.
* Samvirke er en eierform som arbeider for brukernytte fremfor kapitalnytte, og det er dette som skiller det fra virksomheter organisert som aksjeselskaper.
* Coop driver dagligvarekjedene Coop Mega, Coop Prix, Coop Marked, Coop Obs! Og Smart Club. Dessuten driver Coop faghandelskjedene Coop Obs! Bygg, Coop Extra Bygg og Coop Byggmix. I tillegg kommer Coop Elektro, Coop Kjøkken & Hjem og Coop Sport som butikkprofiler spredd over hele landet.

*For mer informasjon*

Informasjonsdirektør i Coop Norge, Bjørn V. Kløvstad, mobil 950 45 688, bjorn.klovstad@coop.no

Informasjonssjef i Coop Norge Handel, Ole André Myhrvold, mobil 932 43 566,

ole.andre.myhrvold@coop.no

Du kan også finne mer informasjon om Coop på hjemmsiden Coop.no.